text: SF vil have minister til at se på farlig trafikstøj
  07 marts 2016 kl. 07.11
  En ny undersøgelse fra Vejdirektoratet viser, at støj fra motorveje er værre end tidligere antaget. Derfor vil SF nu have hjælp til støjramte borgere i Bramdrupdam.
  Stress, søvnmangel og hjertekarsygdomme er nogle af de sygdomme, der kan ramme naboer til en motorvej. Det viser i hvert fald en ny undersøgelse fra Vejdirektoratet.
  Derfor vil SF´s folketingskandidat i Kolding Karina Lorentzen nu have Christiansborg til igen at se nærmere på sagen om de borgere fra Bramdrupdam, der føler sig meget generet af motorvejsstøj, og som gennem flere år har ønsket sig en støjskærm.
  -Jeg har rejst problemet flere gange på Christiansborg og samtidig er der snart ikke den politiker, der ikke har været ude og besøge de støjramte borgere. Nu må der handling på bordet. Ikke mindst fordi Vejdirektoratets undersøgelse viser, at det her betyder meget for helbredet, siger Karina Lorentzen.
  Ifølge undersøgelsen er over halvdelen af de støjramte naboer til de danske motorveje meget generet af larmen fra bilerne.
  SF-politikeren rejste allerede sagen om en støjskærm i Bramdrupdam i 2014.
  Se tidligere indslag fra 2014 om sagen her.
  Se støjkort fra Vejdirektoratet her.
  